S-868/2007

Mál þetta sem dómtekið var 3. október sl. er höfðað með ákæru lögreglustjórans á höfuðborgarsvæðinu útgefinni 27. september 2007 á hendur Á-kk-þgf H-kk-þgf S-kk-þgf, kt. 000000-0000,Veghúsum 31, Reykjavík, fyrir eftirtalin hegningar-lagabrot framin í Hafnarfirði aðfaranótt föstudagsins 7. september árið 2007:

I.

Fyrir þjófnaði:

"1. Með því að hafa brotist inn í hönnunar- og þróunarfyrirtækið Stími hf. að Melabraut 27, með því að spenna upp stálhurð í innkeyrslu fyrirtækisins með kúbeini, og stolið þaðan þremur tölvuturnum fyrir hönnun og teikningar samtals að verðmæti um 1.350.000 kr., tengikví fyrir HP ferðatölvu að verðmæti um 25.000 kr., tengikví fyrir Dell fartölvu að verðmæti um 35.000 kr., 19” Dell tölvuflatskjá að verðmæti um 35.000 kr., HP Compaq fartölvu að verðmæti um 80.000 kr., en fartölvan innihélt einnig hugbúnað að verðmæti um 3.000.000 kr., Fujitsu Siemens fartölvu að verðmæti kr. 40.000, tveimur stafrænum myndavélum af gerðinni Sony cybershot 5,1 mpxl og Canon Ixus 2,1 mpxl samtals að verðmæti um 40.000 kr., erlendum gjaldeyri samtals að fjárhæð um 60.000 kr. íslenskar, baðvigt að verðmæti um 6.500 kr., aukaferðarafhlöðu í Dell fartölvu að verðmæti um 20.000 kr., tveimur pakkningum af hönnunar- og teikniforritinu Inventor samtals að verðmæti um 1.200.000 kr., 20 stk. af vinnuvettlingum samtals að verðmæti um 30.000 kr., Fluke mæli frá Naust Marine samtals að verðmæti um 25.000 kr., rafhlöðuborvél, hleðslutæki og aukarafhlöðu samtals að verðmæti um 40.000 kr., tékkhefti, kreditkorti og bensínkorti, kveikjuláslyklum af bifreiðinni PA-896 og lyftara fyrirtækisins, Office 2003 hugbúnaði að verðmæti um kr. 15.000, Office XP stýrikerfi að verðmæti um 45.000 kr., hörðum diski að verðmæti um 10.000 kr., blekhylki í prentara að verðmæti um 40.000 kr. og húðunarefni fyrir álver að verðmæti um 40.000 kr.

2. Stuttu síðar sömu nótt stolið samtals kr. 50.000, með því að nota heimildarlaust kreditkort fyrirtækisins Stími hf., sem stílað var á K-kk-þf R-kk-þf, en ákærði komst yfir það ófrjálsri hendi ásamt leyninúmeri, sbr. ákærulið I.1., og heimildarlaust slegið inn leyninúmer fyrir kortið til úttektar í eftirgreindum hraðbönkum:

Um kl. 05:59 í hraðbanka Glitnis, Fjarðargötu 19, kr. 20.000.

Um kl. 06:06 í hraðbanka Landsbankans, Fjarðargötu 9, kr. 20.000.

Um kl. 06:09 í hraðbanka Byr, sparisjóðs Hafnarfjarðar, Strandgötu 8-10, kr. 10.000.

Telst þetta varða við 244. gr. almennra hegningarlaga nr. 19, 1940.

II.

Fyrir nytjastuld, með því að hafa tekið sendibifreiðina PA-896 til eigin nota í heimildarleysi, þar sem hún stóð fyrir utan Melabraut 27, nýtt hana til að geyma og flytja þýfi úr innbrotinu, sbr. ákæruliður I.1., og ekið henni að Melabraut 19, þar sem ákærði skildi við hana.

Telst þetta varða við 1. mgr. 259. gr. almennra hegningarlaga nr. 19, 1940.

Þess er krafist að ákærði verði dæmdur til refsingar."

Mál þetta er dæmt samkvæmt heimildarákvæði 125. gr. laga nr. 19/1991 um meðferð opinberra mála, en með skýlausri játningu ákærða, sem samrýmist gögnum málsins, telst sannað að hann hafi gerst sekur um þá háttsemi sem honum er gefin að sök í ákæru og þar er réttilega færð til refsiákvæða.

Ákærður hefur frá árinu 2000 hlotið 8 dóma, þar sem hann hefur verið sakfelldur fyrir brot á almennum hegningarlögum og í allt verið dæmdur til að sæta fangelsi í 56 mánuði, aðallega fyrir brot á 244. gr., 254. gr. og 259. gr. almennra hegningarlaga. 12. maí 2004 var honum veitt reynslulausn af 540 daga eftirstöðvum fangelsis-refsingar og stóðst skilorð reynslulausnarinnar. Ákærður var svo í Héraðsdómi Reykjavíkur þann 6. september s.l. dæmdur til að sæta fangelsi í 18 mánuði fyrir brot gegn 244. gr., 254. gr. og 259. gr. almennra hegningarlaga.

Dómur þess var birtur fyrir ákærða 7. september s.l. eftir að hann hafði framið þau brot sem hann er nú sakfelldur fyrir og þykir rétt miðað við þau réttaráhrif, sem tengjast birtingu fangelsisdóma að við refsiákvörðun í málinu verði höfð hliðsjón af 78. gr. almennra hegningarlaga.

Ákærður hefur gert athugasemdir við verðmatið á þýfinu sem tilgreint er í I. kafla ákæru og talið það of hátt. Rétt þykir að líta til þess, að hér er að um áætlun að ræða, en hlutirnir voru ekki metnir sérstaklega, en um notaða hluti var að ræða og hugbúnaður kann að hafa verið unnin eða hannaður af Stími hf. og þykir ekki varhugavert að miða við töluvert lægri upphæð.

Við refsimat í málinu verður að líta til sakaferils ákærða og hafa ber hliðsjón af 255. gr. almennra hegningarlaga að um mikil verðmæti var að ræða og öll atvik í málinu sýna einbeittan brotavilja ákærða í málinu. Hins vegar verður að meta ákærða það til refsimildunar að hann játaði brot sín afdráttarlaust. Þýfið fannst og var komið til skila án þess að ákærði gæti hagnýtt sér það að neinu marki..

Refsing ákærða þykir að öllu þessu virtu hæfilega ákveðin fangelsi í 8 mánuði. Ákærður hefur vegna framangreindra brota sætt gæsluvarðhaldi frá 8. september s.l. og kemur gæsluvarðhaldsvist hans frá þeim tíma til uppkvaðningar þessa dóms til frádráttar refsingunni, skv. heimild í 76. gr. almennra hegningarlaga.

Dæma ber ákærða til að greiða skipuðum verjanda sínum S-kk-þgf H-kk-þgf hrl. í málsvarnarlaun og þóknun vegna verjandastarfa hans við lögreglurannsókn málsins 258.960 krónur að meðtöldum virðisaukaskatti, en ekki leiddi annan kostnað af sökinni.

Dóm þennan kveður upp G-kk-nf L. J-kk-nf, héraðsdómari.

DÓMSORÐ

Ákærður, Á-kk-nf H-kk-nf S-kk-nf, sæti fangelsi í 8 mánuði, en gæsluvarðhaldsvist hans frá 8. september s.l. til dagsins í dag komi til frádráttar refsingunni.

Ákærður greiði skipuðum verjanda sínum S-kk-þgf H-kk-þgf hæstaréttarlögmanni í málsvarnarlaun og í þóknun vegna verjandastarfa á rannsóknarstigi 258.960 krónur og hefur þá verið tekið tillit til virðisaukaskatts á málflutningsþóknun.

G-kk-nf L. J-kk-nf

Rétt endurrit staðfestir.

Héraðsdómi Reykjaness 16.10.2007.